**Gara Községi Önkormányzata Képviselő-testületének 6/2023. (III. 31.) önkormányzati rendelete**

**a közterület elnevezés, átnevezés és a házszámozás rendjéről**

Gara Községi Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

Gara község közigazgatási területén új közterületet elnevezni, új házszámot megállapítani, továbbá a korábban elnevezett közterület nevét vagy házszámot megváltoztatni e rendelet szabályi alapján lehet.

**2. §**

E rendelet alkalmazásában:

*a)* *épület*: az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 2. § 10. pontjában meghatározott építmény;

*b)* *házszám*: a központi címregiszterről és címkezelésről szóló 345/2014. (XII.23.) Korm.rendelet (a továbbiakban: KCR Korm.rendelet) 1. § 7. pontjában meghatározott házszám;

*c)* *ingatlan*: a KCR Korm.rendelet 2. § szerinti ingatlan;

*d)* *közterület*: az Étv. 2. § 13. pontjában meghatározott közterület;

*e)* *közterületnév*: a KCR Korm.rendelet 1. § 9. pontjában meghatározott közterületnév;

*f)* *telek*: Étv. 2. § 21. pontjában meghatározott telek.

**2. A közterület nevének megállapítása és megváltoztatása**

**3. §**

(1) A közterület nevével kapcsolatos eljárás előkészítése a jegyző feladatkörébe tartozik.

(2) Az újonnan létesített közterület nevét ingatlan-nyilvántartásba történő bejegyzését követő egy éven belül meg kell állapítani.

(3) Az elnevezett közterület természetes folytatásaként létesülő új közterület külön eljárás nélkül a már elnevezett közterület nevét veszi fel.

(4) A közterület elnevezése előtagként a közterület nevéből, és utótagként a közterület jellegére utaló meghatározásból áll. A közterület jellegét a KCR Korm.rendelet 1. mellékletében felsorolt közterület jelleggel kell meghatározni.

(5) A közterület elnevezésénél figyelemmel kell lenni különösen:

*a)* a helyi kulturális, természeti, vagy történelmi értékekre, sajátosságokra,

*b)* a magyar nyelvhelyesség követelményeire,

*c)* az igazgatási, földrajzi, történelmi, közlekedési-tájékoztatási szempontokra, és

*d)* az elnevezés közérthetőségére.

(6) Meglévő közterületnevet csak különösen indokolt esetben lehet megváltoztatni.

(7) A közterületnév megváltoztatására a közterület elnevezésére vonatkozó szabályokat kell alkalmazni.

**4. §**

(1) A közterület elnevezésére irányuló eljárás írásbeli kezdeményezésre vagy hivatalból indul.

(2) A közterület nevének megállapítását vagy megváltoztatását kezdeményezheti:

*a)* a polgármester,

*b)* a képviselő-testület bizottsága,

*c)* az önkormányzati képviselő, és

*d)* Garán lakcímmel rendelkező állampolgárok legalább 10 főből álló csoportja, akik az indítvány benyújtásának időpontjában az érintett közterületeken bejelentett lakó- vagy tartózkodási hellyel rendelkeznek.

(3) A közterület elnevezésének, vagy elnevezés megváltoztatásának kezdeményezésére írásbeli indítványt kell benyújtani, indoklással ellátott javaslattal.

(4) Az elnevezésre, vagy elnevezés megváltoztatására vonatkozó előterjesztést annak benyújtása előtt 8 napra a helyben szokásos módon közzé kell tenni, amelyre az időtartam alatt a helyi érdekeltségű civil szervezetek, illetve bármely helyi lakos írásbeli észrevételt tehet a polgármesternek címezve.

(5) A lakosság és a civil szervezetek véleménye a képviselő-testület döntésére nincs kötelező ereje.

**5. §**

(1) A közterületnév megállapításáról, vagy megváltoztatásáról szóló határozatban a képviselő-testület köteles rendelkezni arról, hogy az új, vagy megváltozott közterületnév mely időponttól lép hatályba. A határozatban rendelkezni kell a közterületnév-táblák elhelyezésének határidejéről.

(2) A közterületnév megállapításáról vagy megváltoztatásáról szóló döntést írásban közölni kell:

*a)* a rendőrkapitánysággal,

*b)* a tűzoltósággal,

*c)* a postahivatallal és

*d)* a közmű-szolgáltatókkal.

**6. §**

Gara községi közigazgatási területén lévő, az ingatlan-nyilvántartásban magánútként szereplő ingatlanok elnevezésére, vagy megváltoztatására a 3-6. §. rendelkezéseit kell megfelelően alkalmazni.

**3. A közterületnév- táblák elhelyezése**

**7. §**

(1) A közterület nevét a tájékozódást jól segítő közterületi névtáblán kell feltüntetni.

(2) A közterületek elnevezését tartalmazó táblát (továbbiakban: közterületnév-tábla) az utca kezdetén, végén és minden betorkolló utcánál el kell helyezni.

(3) Az élet-, vagyon-, valamint a katasztrófavédelem biztosításának érdekében a közterületnév-táblát a döntésben meghatározott időpontig, legfeljebb azonban 30 napon belül ki kell helyezni.

(4) A közterületnév-táblák elkészítése, elhelyezése, karbantartása és szükség szerinti pótlása Gara Községi Önkormányzat feladata.

(5) A közterületnév-táblákat építményen, épületen, kerítésen vagy külön tartószerkezeten jól látható helyen kell elhelyezni.

(6) A közterületnév-táblák kihelyezéséről a kihelyezéssel érintett ingatlan tulajdonosát a kihelyezés előtt 8 nappal értesíteni kell.

(7) Az ingatlan tulajdonosa, kezelője, használója a közterületnév-tábla elhelyezését és az ezzel kapcsolatos munkálatokat tűrni köteles.

(8) A megváltozott közterületnév-táblák esetén a tájékozódás zavartalansága érdekében a régi közterületnév táblát piros színű, átlós áthúzással kell jelölni. A régi elnevezést tartalmazó táblát a megszűnést követő 2 év elteltével lehet eltávolítani.

**4. A házszám megállapítása és megváltoztatása**

**8. §**

(1) A névvel ellátott közterületen a beépített és beépítetlen ingatlanokat házszámmal kell ellátni.

(2) Ha az ingatlan több közterülettel is érintkezik (sarokterület, átmenő telek) csak egy közterületre kell és lehet megállapítani a házszámot.

(3) Új utcanyitás esetén a településközponttól a közterület irányába növekvő számozással történhet úgy, hogy az utca jobb oldala páratlan, bal oldala páros számozással legyen.

(4) Kialakult számozás esetén a hagyományos számozáshoz kell igazítani.

(5) Terek házszámozása a tér közepén állva az óramutató járásával megegyezően alakítandó ki.

(6) A (3)-(5) bekezdés rendelkezései a rendelet hatályba lépésekor már meglévő közterületek házszámozását nem érintik.

**9. §**

(1) Meglévő házszámozás esetén a közbeiktatott házszámok a megosztott földrészlet házszámának alátörései lesznek az ABC ékezet nélküli betűivel jelölve.

(2) Alátörés alátörése nem engedélyezhető, ilyen esetekben az alátörés újra jelölésével állapítható meg a házszám.

(3) Telekegyesítéskor az eredeti házszámokat kötőjellel egymástól elválasztva kell feltüntetni.

**10. §**

(1) A házszám megállapítására vonatkozó hatáskörét a képviselő-testület a jegyzőre ruházza át.

(2) A házszámozás határozattal történő megállapítása kérelemre vagy hivatalból indul.

(3) Több ingatlant érintő házszám megváltoztatása közterületenként, az összes ingatlanra vonatkozóan egy határozatban történik.

(4) A házszámmal nem rendelkező ingatlanra létesült épület esetén a házszám megállapítását az ingatlan bármelyik tulajdonosa a jogerős használatbevételi engedély megszerzését követő 8 napon belül köteles kérni.

(5) A házszám megállapítását az ingatlan bármelyik tulajdonosa kérheti, amennyiben az ingatlan rendelkezik ugyan házszámmal, de a korábbi megállapítást követően a beépített környezetben olyan mértékű változás állt be, amely újraszámozást tehet szükségessé.

(6) A jegyző köteles a házszámozást felülvizsgálni és az esetleges szükséges változásokat átvezetni, ha valamely utcát közterület szabályozás érinti, vagy ha ezt a kialakult házszámozás rendezése indokolja.

**11. §**

A házszám megállapításáról szóló határozatot az érintett ingatlannal rendelkezni jogosultatokon túl közölni kell az 5. § (2) bekezdésében felsoroltakkal.

**5. A házszámtáblák elhelyezésének szabályai**

**12. §**

(1) Az ingatlan tulajdonosa a házszámtáblát a közterületről jól látható módon köteles kihelyezni.

(2) A házszámtábla kihelyezéséről és szükség esetén cseréjéről a tulajdonos saját költségén köteles gondoskodni.

**6. Záró rendelkezések**

**13. §**

Hatályát veszti Gara Község Önkormányzat Képviselő-testületének a közterületek elnevezésének, valamint elnevezésük megváltoztatására irányuló kezdeményezés és a házszám-megállapítás helyi szabályairól szóló 15/2013. (XI.25.) önkormányzati rendelet.

**14. §**

Ez a rendelet 2023. április 1-jén lép hatályba.

Faa Béla Hódosné dr. Süke Amália

 polgármester jegyző

**Kihirdetési záradék:**

E rendelet 2023. március 31. napján kihirdetve.

 Hódosné dr. Süke Amália

 jegyző